Her er deltagerne i «Stjernekamp» 2019
«Stjernekamp» gikk første gang på lufta i 2012, og årets konkurranse er den åttende i rekken. Kåre Magnus Bergh (40) er programleder også i år. Ekspertdommerne Mona B. Riise (46) og Thomas Felberg (47) er stadig med. Les også: Dette tjener «Stjernekamp»-Ella etter seieren Dette er deltagerne som er med til høsten: Adrian Jørgensen (27) fra Bindal: Popartisten endte som nummer to i «The Voice» i 2013 - og på andreplass i Melodi Grand Prix tidligere i år med låten «Bubble». 27-åringen var også med som korist for JOWST i Eurovision Song Contest i 2017 og for Aleksander Walmann (33) i MGP i fjor. Bindal-mannen er i tillegg kjent for den norske versjonen av landeplagen «Despacito» med Carina Dahl (33) i 2018. Jørgensen jobbet inntil nylig som fiskerøkter, men nå er det musikken som gjelder. – Dette er ti sterke artister, så konkurransen blir sterk. Hehe, nå tok jeg visst med meg selv også, sa han på pressekonferansen. Husker du? Adrian Jørgensen slått på målstreken i MGP Beate S. Lech (44) fra Volda: Lech er best kjent under artistnavnet Beady Belle og bandet ved samme navn, som hun debuterte med for 20 år siden. Mange husker henne også som vokalist i bandet Folk & Røvere. Lech befinner seg i jazz-, soul- og R&B-sjangeren og kan skilte med åtte egne albumutgivelser, i tillegg til at hun har bidratt på mange andres. Ikke minst har hun samarbeidet med britiske Jamie Cullum (39). Lech deltok for øvrig i NRKs «Talentiaden» i 1991 og utdannet seg siden ved Norges Musikkhøgskole. – Dette blir en fest! Jeg gelder meg, for jeg liker å pushe meg, sa Lech til VG etter presentasjonen. Bakgrunn: Beady Belle forførte Jamie Cullum Åge Sten Nilsen (49) fra Sarpsborg: Rocker Nilsen har en lang merittliste, både som soloartist, som frontfigur i Wig Wam og det nyere bandet Ammunition, og som musikal- og ensemble-artist. Nilsen, eller «Glam» som han gjerne kalles, har konkurrert med sang på TV før, og det med stort hell. Wig Wam vant MGP i 2005 og ble dermed sendt videre til Eurovision Song Contest. Nilsen stakk også av med seieren i «Korslaget» i 2010. Han har i tillegg figurert som programleder i «The Singing Bee». På pressekonferansen gjorde han det klart hvilket forhold han har til elektronisk dansemusikk: – Jeg hater EDM! Elektronisk drittmusikk, kaller jeg det. Åge Sten Nilsen har funnet kjærligheten: – Deilig å være forelsket igjen Andrea Santiago (18) fra Måløy: Santiago er den yngste av årets deltagere. Hun ble kjent for TV-seerne i 2017 gjennom «The Voice, der hun i likhet med «Stjernekamp»-rival Adrian Jørgensen endte på andreplass. 18-åringen begynte med sangundervisning da hun var åtte år. Hun har deltatt i Ungdommens Kulturmønstring, UKM, mange ganger. I år har hun selv vært mentor og sittet i fagpanelet til UKM. Santiago uttalte til VG for to år siden at dersom popdrømmen ikke går i oppfyllelse, vil hun bli politi. – Jeg er redd for sånt som dette... Direktesendinger, sa en nervøs Andrea på podiet. Tilbakeblikk: Denne mannen slo Andrea Santiago Kim André Rysstad (37) fra Valle i Setesdal: Den klassisk skolerte kvederen er blant landets mest etablerte folkemusikkartister. Også han har deltatt i MGP, i 2012. 37-åringen har gitt ut fire album er tidligere nominert til både Spellemann og Folklarm. I fjor figurerte Rysstad som årets juleartist på NRK sammen med Kringkastingsorkesteret, året etter at han ga ut juleplaten «Snøen laver ned» med The London Philharmonic Orchestra. – Dette blir noe å bryne seg på. Jeg gleder meg veldig. Jeg tror det blir lærerikt, sa Rysstad til VG etter presentasjonen. Husker du? Dette var Kim André Rysstads rivaler i 2012 Anette Amelia Hoff Larsen (36) fra Bergen: Musikalartisten og skuespilleren har de siste tre årene vært aktuell i rollen som Nabulungi i kritikerroste «The Book of Mormon» på Det Norske Teatret, men hun er også kjent fra Oslo-oppsetninger som «Fame», «Evita», «West Side Story», «Mamma Mia! og «Hair» – og for tiden «Peer Gynt». Hun har deltatt i MGP to ganger, i 2007 og i 2009. I Sverige gjorde hun for fem år siden lykke i rollen som Maria von Trapp i «Sound of Music» TV-seerne kjenner henne i tillegg som politietterforsker i NRKs «Magnus». – Det blir skremmende med livesendingene, innrømmet 36-åringen. Terningkast seks: Århundrets morsomste musikal Sondrey (24) fra Øyer i Gudbrandsdalen: Sondre Nystrøm, som han opprinnelig heter, ble kjent for TV-seerne gjennom «The Stream» i 2016, der han var blant favorittene. Observante seerne vil også kjenne ham igjen fra «X Factor» i 2010. Sondrey er tidligere merittert friidrettsutøver, men nå er det musikken for alle penga, og debutalbumet kommer senere i år. R&B-artisten er for tiden student ved Lillehammer Institute of Music Production, Limpi, og han har egen YouTube-kanal. 24-åringen ble som seksåring adoptert til Norge fra Kenya sammen med tvillingsøsteren. – Jeg er inspirert av Michael Jackson, men liker også rapp, røpet Sondrey under presentasjonen. Panelet-Morten møtte Sondrey: Derfor er han «The Stream»s wonderboy Kari Gjærum (66) fra Porsgrunn/Notodden: Gjærum er den av deltagerne med lengst fartstid. Hun kan skilte med en 40 år lang karriere. Hun har deltatt i 11 MGP-finaler, som oftest som korist, og fem Eurovison Song Contest-finaler. Blant annet var Gjærum med på scenen da Bobbysocks vant i 1985. Gjærum er utdannet sangpedagog og har også studert ved Statens Operaskole. Hun har spilt i mange oppsetninger og TV-produksjoner, deriblant «Les Miserables» i rollen som Fantine. I 1984 ble hun belønnet med Gammleng-prisen. – Jeg gruer meg mest til klassisk, innrømmet Gjærum, som har vært med i over 400 NRK-produksjoner. – Min greie er jo at jeg aldri helt har funnet min sjanger, så her får jeg jo prøvd veldig mye, sa hun leende. Kari Gjærum: Var med på stjernelaget som hjalp Bettan Bilal Saab (19) fra Hasvik: Årets nest yngste deltager er en venn av fjorårsvinner Ella Marie Hætta Isaksen. Pop-soul-artisten Saab er vokalist i gruppa NorthKid, kjent for låter som «Firefly» og «Mono». Når han ikke synger og spiller, er Saab en ivrig fisker og jeger, og han jobber til daglig i en fiskebedrift hjemme i Finnmark. – Jeg gruer meg til dansingen. Det er min store barriere, forklarte han på podiet. Ella Marie vant «Stjernekamp»: – Vi trenger å åpne folks øyne Hanne Sørvaag (39) fra Stavanger: Sørvaag er blant landets mest etablerte popartister og låtskrivere, og står bak hits som har solgt millioner av eksemplarer i 70 land. Blant annet har hun hatt låter med i «American Idol» og ligget høyt på Billboard-lista i USA. Sørvaag har gitt ut mange album, den ferskeste singelen kun for få uker siden. Hun har deltatt i MGP flere ganger, både som artist og låtskriver. Det var hun som skrev Didrik Solli Tangens «My Heart Is Yours». I 2012 svingte hun seg helt til topps i «Skal vi danse», og i 2017 deltok hun i «Hver gang vi møtes». Sørvaag har også figurert som dommer i «The Voice», men nå skal hun selv i ilden foran en jury. – Jeg har bestemt meg for å være mer positiv, så da var det riktig for meg å si ja til å være med på dette nå, sa hun på pressekonferansen. Hanne Sørvaag: – Vondt å dele det som er sårt Disse har vunnet «Stjernekamp» tidligere: 2012: Rita Eriksen 2013: Silya Nymoen 2014: Nora Foss Al-Jabri 2015: Maria Haukaas Mittet 2016: Knut Anders Sørum 2017: Adam Douglas 2018: Ella Marie Hætta Isaksen
Ti nye håpefulle artister har sagt ja til å synge om kapp til høsten.